Majandus- ja Kommunikatsiooniministeerium Teie 08.01.2026 nr 2-2/56-1

[Dana.Kasanik@mkm.ee](mailto:Dana.Kasanik@mkm.ee)

[info@mkm.ee](mailto:info@mkm.ee) Meie 30.01.2026 nr 4/22

**Arvamuse esitamine töötervishoiu ja tööohutuse**

**seaduse muutmise seaduse eelnõu kohta**

Lugupeetud Erkki Keldo!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust töötervishoiu ja tööohutuse seaduse muutmise seaduse eelnõu kohta, millega kohaselt tervisekontrollide otsused liiguvad edaspidi automaatselt pärast tervisekontrolli tervise infosüsteemi. Kaubanduskoda peab üldjoontes plaanitavaid muudatusi positiivseks, kuna digilahenduste laiem kasutuselevõtt vähendab dokumentatsiooni osas halduskoormust, sest tööandja ei pea enam säilitama tervisekontrollide otsuseid. Oleme eelnõuga tutvunud ning esitame järgnevalt Kaubanduskoja seisukohad.

1. Eelnõuga nähakse ette töötaja tervisekontrolli otsuste andmete kandmine Tööinspektsiooni andmekogusse (eelnõu § 1 p 3). Seletuskiri lk-l 11 täpsustab, et see tähendab, et otsuste liikumisega tervise infosüsteemi (TIS) saab tööandja tervisekontrolli otsused kätte Tööinspektsiooni andmekogu (TEIS) iseteenindusest. Selleks lisatakse seadusesse TEIS-i töödeldavate andmete hulka ka tervisekontrolli otsuste andmed, mida varem TEIS-is ei olnud. Seni selliseid andmeid TEIS-is ei töödeldud ning tööandjad pidid tervisekontrolli otsuseid hankima eraldi töötervishoiuteenuse osutajalt. Samuti täpsustab seletuskiri lk-l 1, et töötervishoiuteenuse osutajad saavad jätkata oma asutuse olemasolevate iseteeninduse süsteemide kasutamist, selleks tagatakse teenuseosutajatele nende infosüsteemide liidestamise võimalusel TIS-iga.

Kuigi riik lubab liidestumist, tähendab uuele andmestandardile üleminek töötervishoiuteenuse osutajatele sundinvesteeringuid IT-arendusse, et nende infosüsteemid liidestuksid TIS-iga. See tähendab, et muudatus suurendab teenuseosutajate kulusid.

**Kaubanduskoja ettepanek:**

Teeme ettepaneku luua toetusmeede, mis kataks kulud, mis lisanduvad ettevõtjatele, kes peavad oma infosüsteemid liidestma TIS-iga.

1. Eelnõu § 1 p 1 kohaselt ei ole enam edaspidi (alates 01.07.2026) tööandjal kohustust säilitada tervisekontrollide otsuseid. Eelnõu seletuskirja lk 1 kohaselt saab tööandja tervisekontrolli otsuseid hallata, vaadata ja alla laadida Tööinspektsiooni töökeskkonna andmekogust (TEIS). Kaubanduskoda toetab muudatust, mille kohaselt tööandja ei pea enam säilitama tervisekontrollide otsuseid.

Samas soovime juhtida tähelepanu asjaolule, et suurettevõtted, kes kasutavad renditööjõudu, korraldavad tihti tervisekontrolle ise, et tagada ühtne ohutustase. Kuna töötamise registris ei fikseerita reeglina seost kasutajaettevõttega, võib tekkida olukord, kus tegelikul tööd andval ettevõttel puudub ligipääs Tööinspektsiooni andmekogu (TEIS) kaudu renditöötaja tervisekontrolli otsusele. Samuti on see vajalik ka kõikide tööandjate puhul, et näiteks kui töötaja vahetab töökohta, siis uuel tööandjal oleks võimalik näha, kas ja millal on töötaja varasema tööandja juures töötervishoiu tervisekontrollis käinud.

**Kaubanduskoja ettepanek**:

**Teeme ettepaneku täiendada eelnõud sätetega, mis tagavad andmete liikumise ja kättesaadavuse järgmistel juhtudel:**

* **Renditöö korral – Eelnõuga tuleb tagada kasutajaettevõttele õiguslik alus ja tehniline ligipääs TEIS-is renditöötaja tervisekontrolli läbimise kinnitusele ja otsusele, kui see on vajalik tööohutuse tagamiseks.**
* **Tööandja vahetumisel - Luua TEIS-is lahendus, kus uuel tööandjal on võimalik näha, kas töötaja on varem käinud tervisekontrollis ning millal viimane tervisekontroll toimus.**

1. Eelnõu seletuskirjas lk-l 16 on täpsustatud, et muudatuste jõustumisel liiguvad töötervishoiukontrolli otsused automaatselt tervise infosüsteemi (TIS), kust neid päritakse TEIS-i kaudu ning on tööinspektoritele lihtsasti kättesaadavad. Toetame andmete liikumist TEIS-i, kuid rõhutame, et Tööinspektsiooni ligipääs neile andmetele peab olema proportsionaalne järelevalve vajadusega. Töötervishoiuarsti soovitused tööandjale on suunatud töökeskkonna parandamiseks ning nende sisu ei pruugi alati olla asjakohane riikliku järelevalve teostamiseks. Järelevalveorganil peaks olema nähtav vaid info otsuse kehtivuse ja tööle sobivuse kohta.
2. Eelnõu kohaselt on seaduse muudatuste jõustumise ajaks märgitud 1. juuli 2026. Oleme saanud tagasisidet teenuseosutajatelt ja arstidelt, et ettevalmistatavad IT-arendused ja andmestandardid ei pruugi olla selleks ajaks valmis ning seega nende rakendamine ettenähtud ajaks võib osutuda problemaatiliseks.

**Kaubanduskoja ettepanek:**

Kui selgub, et vajalikud IT-arendused ei valmi õigeks ajaks, tuleb jõustumise tähtaega edasi lükata.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto

[ireen@koda.ee](mailto:ireen@koda.ee)